একজন প্রজ্ঞাবান মানুষের বিনয়, সৌজন্যতা যে কতটা আলোকিত হতে পারে, তারই অসাধারণ দৃষ্টান্ত দিলেন, রাখলেন আমাদের সন্তান, কৃতি বাঙালি অমর্ত্য সেন। তথাকথিত শিক্ষকসুলভ ভাবগাম্ভীর্যময়তা ছিলো না, কথার মারপ্যাচের অন্ধকারের খেলাও ছিলো না, যা বলবার তা সাহিত্যিক কুশলতায় মোলায়েম ভাষায় কঠিন বিষয়টিকেও বলতে তিনি ছিলেন সপ্রতিভ, সরস কথক। আমার মতোন অসংখ্যজনই অমর্ত্য সেনের বক্তৃতায়, আলোচনায় ভীষণই মুগ্ধ, আনন্দিত। তাঁর গভীর পান্ডিত্য বা জ্ঞান নিয়ে কথা বলার যোগ্যতা আছে কী না সে নিয়ে সংশয় থাকলেও, আমার কাছে তিনি ছিলেন একজন আদর্শ মননশীল সুশিক্ষকের উজ্জ্বল প্রতিনিধি। ইউটিউবের কল্যাণে অনেক সময়ই তাঁর বিদগ্ধ আলোচনা শোনার সুযোগ হয় আমার। সেসবের চেয়ে সরাসরি আজকের আলোচনায় অমর্ত্য সেন ছিলেন আরো বেশি প্রাণবন্ত, যুক্তি আর মানবিকতার প্রশ্নে নিজের ভাবনার প্রখরতায় উজ্জ্বল, ছোট ছোট কথায়, যতটা সম্ভব ইংরেজি এড়িয়ে বাংলায় কথা বলতে বলতে কথার জাদুশিল্পী হয়ে উঠেছিলেন তিনি।